Campbell weer as burgemeester onttroonTania Campbell. (Foto: City of Ekurhuleni/Facebook) Tania Campbell is Donderdag tydens ŉ mosie van wantroue as burgemeester van Ekurhuleni verwyder. ŉ Totaal van 126 lede het gunste van die mosie gestem en 91 daarteen. Sivuyile Ngodwana van die African Independent Congress is hierna deur die ANC en EFF as kandidaat vir die burgemeesterspos benoem en is verkies nadat 129 lede vir hom gestem het. Dit was die tweede mosie van wantroue in Campbell in minder as ses maande. Campbell is in November verlede jaar tot burgemeester herkies nadat die eerste mosie van wantroue in haar in Oktober geslaag het. Die DA se Raymond Dhlamini is verlede maand uit sy amp as speaker van die metro verwyder en deur die EFF se Nthabiseng Tshivhenga vervang. Die DA-raadslid Khetha Shandu het boonop as hoofsweep bedank. Sandu is sedertdien deur Jongizizwe Dlabathi van die ANC vervang. Fred Nel, voorsitter van die DA in Gauteng, het Campbell gelukgewens met die prestasies van die veelpartykoalisieregering wat sy sedert die plaaslike verkiesing in 2021 gelei het. Volgens Nel het Campbell verskeie suksesse behaal en het die veelpartykoalisie sy bes probeer om die mense van Ekurhuleni te dien ten spyte van die omvang van die uitdagings na dekades se mislukking. Die ANC in Gauteng het Campbell se verwydering verwelkom en terselfdertyd gesê dit sal die metro red van “wanadministrasie en totale ineenstorting deur die DA-geleide veelparty-regering”.